นายกรัฐมนตรีร่วมงานสถาปนากระทรวงยุติธรรม 130 ปี ยืนยันรัฐบาลดูแลประชาชนดีที่สุด ขอให้ยึดมั่นชาติ ศาสนา พระมหากษัตริย์ และขอทุกคนร่วมป้องกันโควิด
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ร่วมงานวันครบรอบสถาปนากระทรวงยุติธรรมครบรอบ 130 ปี และมอบนโยบาย"การเดินหน้าขับเคลื่อนงานยุติธรรม เพื่อสร้างสุขให้ประชาชน" พร้อมกันนี้ได้พบกลุ่มตัวแทนเกษตรกรเลี้ยงไก่ชน ที่มายื่นข้อเสนอให้รัฐบาลช่วยเหลือกลุ่มผู้เลี้ยงไก่ชนในช่วงสถานการณ์โควิด-19 ที่ได้รับผลกระทบในขณะนี้         นายกรัฐมนตรีกล่าวว่า การจัดกิจกรรมไก่ชนในแต่ละพื้นที่ให้กำหนดขอบเขตการทำกิจกรรมให้ชัดเจน มีการควบคุมพื้นที่เข้า-ออก ตามมาตรฐานสาธารณสุขอย่างเคร่งครัด และขอให้ระมัดระวังตนเองมากที่สุด แม้จะมีวัคซีนโควิด-19 แล้วก็ตาม เพราะวัคซีนยังฉีดไม่ครบ 100% เช่นเดียวกับช่วงเทศกาลสงกรานต์นี้ ที่รัฐบาลอยากเห็นความร่วมมือจากทุกคนช่วยกันป้องกันตนเองด้วย        นายกรัฐมนตรี ย้ำว่าการเพาะพันธ์ไก่ชน ถือเป็นการสร้างรายได้ และเชื่อว่าจะเป็นสินค้าส่งออกที่ดี หากรู้จักใช้ระบบออนไลน์เข้ามาสร้างโอกาส โดยเป้าหมายของรัฐบาลคือการแก้ปัญหาให้กับประชาชน และสร้างเศรษฐกิจใหม่ให้เกิดขึ้น แต่ขอให้ทุกคนติดตามสถานการณ์โลก        พร้อมกันนี้ขอบคุณกำลังใจที่มอบให้แก่กัน ทำให้มีแรงทำงานต่อไปได้ ด้วยความสุจริต โปร่งใส เป็นธรรม เพราะทุกคนถือเป็นครอบครัวเดียวกัน ซึ่งรัฐบาลจะดูแลประชาชนให้ดีที่สุด และขอให้ประชาชนยึดมั่นในชาติ ศาสนา พระมหากษัตริย์ ทำบ้านเมืองให้สงบ เพราะส่วนตัวเชื่อว่าแผ่นดินนี้ศักดิ์สิทธิ์ มีพระสยามเทวาธิราช พระแก้วมรกต ดูแลประเทศอยู่ ขณะเดียวกันนายกรัฐมนตรี เตือนผู้เข้าร่วมชุมนุมมีความเสี่ยงอาจติดเชื้อโควิด-19 แบบไม่แสดงอาการ และนำไปแพร่เชื้อสู่ครอบครัวได้ จึงฝากให้ทุกคนช่วยเตือนลูกหลาน ที่บางครั้งได้รับข้อมูลผ่านโซเชียล ที่มีการบิดเบือนสร้างความสับสน